b'\n_START_ARTICLE_\nAderen\xc8\x9b\xc4\x83\n_START_PARAGRAPH_\n\xc3\x8en fizic\xc4\x83 \xc8\x99i mecanic\xc4\x83, aderen\xc8\x9ba este for\xc8\x9ba tangen\xc8\x9bial\xc4\x83 care se manifest\xc4\x83 la suprafa\xc8\x9ba de contact dintre o roat\xc4\x83 propulsoare a unui vehicul motor \xc8\x99i calea de rulare (suprafa\xc8\x9ba pe care se mi\xc8\x99c\xc4\x83 vehiculul). Aceast\xc4\x83 for\xc8\x9b\xc4\x83 are sensul vitezei de \xc3\xaenaintare a vehiculului \xc3\xaen condi\xc8\x9biile \xc3\xaen care roata propulsoare se rostogole\xc8\x99te f\xc4\x83r\xc4\x83 alunecare. Valoarea acestei for\xc8\x9be este dat\xc4\x83 de produsul dintre greutatea vehiculului ce revine ro\xc8\x9bii la care se adaug\xc4\x83 greutatea proprie a ro\xc8\x9bii \xc8\x99i un coeficient numeric adimensional, \\scriptstyle \\mu, numit coeficient de aderen\xc8\x9b\xc4\x83. M\xc4\x83rimea aderen\xc8\x9bei la care \xc3\xaenceteaz\xc4\x83 repausul relativ dintre suprafe\xc8\x9bele de contact ale ro\xc8\x9bii \xc8\x99i c\xc4\x83ii de rulare se nume\xc8\x99te limit\xc4\x83 de aderen\xc8\x9b\xc4\x83. La dep\xc4\x83\xc8\x99irea limitei de aderen\xc8\x9b\xc4\x83, \xc3\xaencepe mi\xc8\x99carea de alunecare a ro\xc8\x9bii, respectiv fenomenul de derapaj. Valoarea coeficientului de aderen\xc8\x9b\xc4\x83, \xc3\xaen general, depinde de natura suprafe\xc8\x9belor de contact \xc8\x99i este invers propor\xc8\x9bional cu viteza de \xc3\xaenaintare a vehiculului.'